SA Weather and Disaster Observation Service: Brand in Franschhoek-gebied woed steeds
Kaapstad – Brandslaners probeer steeds om 'n wegholbrand in die Wemmershoekberge tussen Franschhoek en die Paarl onder beheer te bring, berig die SABC.
"Die brand is steeds buite beheer. Ons gaan ons spanne strategies stel om die brand te bestry. Ons sal ons helikopters so laat as moontlik gebruik om eiendom en lewens te beskerm."
Honderde lede van Werk met Vuur is Dinsdag na die Boland ontplooi, waar 'n wegholbrand eiendomme in Franschhoek en die Paarl bedreig.
Rampbestuurbeamptes in die Wes-Kaap het gesê hulle sal slegs inwoners in die Paarl vra om te ontruim indien dit absoluut nodig is.
"Dit is duidelik 'n baie hoërisiko-dorp. So inwoners moet ag slaan op die waarskuwings, maar in die stadium is daar nie 'n direkte versoek om die dorp te ontruim nie."